اخرات المحكمة الابتدائية الزجرية فكازا النظر فقضية النزاع اللي وقع بين الصحافيين عمر الراضي وعماد ستيتو حتى ل14 يناير. وحسب ما عرفات “كود” من مصدر مطلع على أطوار الجلسة، فجميع الأطراف فالملف، سواء استيتو والراضي او الصحافيين اللي تشادو معاهم، تابعاتهم دابا النيابة العامة بتهمة تصوير شخص بدون إذنه من أجل التشهير بيه والإساءة لسمعته. المصدر نفسو وضح أن أحد الكاميرات فالشارع صورات كيفاش صورو الصحافيين استيتو والراضي، فلجؤوا هذ الجوج لتصويرهم كذلك، وقال المصدر أن بجوجهم تبادلو كلام “قبيح”. والصحافيين لخرين مازال ما تبلغوش، ومازال ما دارو لحد الساعة حتى دفاع، وهذا هو السبب اللي خلا جلسة اليوم تأجل، على مايتم استدعاءهم. وتزامنات الجلسة ديال اليوم مع تنظيم وقفة حتجاجية أمام المحكمة، للمطالبة بإطلاق سراح الراضي، اللي معتقل احتياطيا بتهمة الاغتصاب والاعتداء الجنسي، فالوقت اللي مجموعة من الحقوقيين كيعتبرو هذ التهم مفبركة، كما هو الشأن بالنسبة للتهم الموجهة للصحافي سليمان الريسوني. 
كلشي متابع بتهم تصوير شخص دون إذنه.. القضاء أخر جلسة محاكمة عماد استيتو وعمر الراضي فقضية نزاعهم مع صحافيين